CELEX: 52016PC0497
Language: sk
Date: 2016-08-05
Title: Návrh VYKONÁVACIE ROZHODNUTIE RADY, ktorým sa Poľskej republike povoľuje, aby naďalej uplatňovala opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli5. 8. 2016
            COM(2016) 497 final
            2016/0245(NLE)
            Návrh
            VYKONÁVACIE ROZHODNUTIE RADY,
            ktorým sa Poľskej republike povoľuje, aby naďalej uplatňovala opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 8. februára 2016, Poľsko požiadalo o predĺženie platnosti odchýlky od článku 168 smernice o DPH, aby mohlo naďalej obmedzovať právo na odpočet dane na vstupe v súvislosti s nákladmi spojenými s určitými motorovými vozidlami. O žiadosti predloženej Poľskom Komisia v súlade s článkom 395 ods. 2 smernice o DPH informovala ostatné členské štáty listom zo 6. júna 2016. Listom z 8. júna 2016 Komisia oznámila Poľsku, že má všetky informácie potrebné na posúdenie danej žiadosti.
            
            
               1.KONTEXT NÁVRHU
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromné účely, považovalo za poskytovanie služieb za protihodnotu, ak je DPH za tento tovar odpočítateľná.
            
            
               Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade motorových vozidiel môže byť ťažké tento systém uplatňovať z viacerých dôvodov a predovšetkým preto, že je zložité presne rozlišovať používanie na podnikateľské účely a na iné účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž. Z dôvodu veľkého počtu dotknutých vozidiel môžu aj jednotlivé malé daňové úniky v konečnom dôsledku viesť k veľkým sumám.
            
            
               Žiadosť sa týka obmedzenia vo výške 50 %. Táto sadzba je založená na vlastnom posúdení Poľska a podľa návrhu by sa v prípade žiadosti Poľska o predĺženie po roku 2019 opätovne preskúmala.
            
            
               Poľsko je v súčasnosti na základe vykonávacieho rozhodnutia Rady 2013/805/EÚ
                  1
                oprávnené obmedziť na 50 % právo na odpočet DPH z nákupu, nadobudnutia v rámci Spoločenstva, dovozu, prenájmu alebo lízingu alebo iného dojednania podobného charakteru, pokiaľ ide o určité motorové vozidlá iné než osobné automobily, a to do maximálnej výšky 6 000 PLN. Platnosť uvedeného rozhodnutia uplynie 31. decembra 2016.
            
            
               Poľsko oznámilo, že dôvody tejto žiadosti o odchýlku sa nezmenili a sú podobné tým, ktoré boli opísané v predchádzajúcej žiadosti. Žiadosť o odchýlku je pokračovaním opatrení stanovených v skôr uvedenom rozhodnutí Rady.
            
            
               Obmedzenie by sa vzťahovalo len na motorové vozidlá, ktoré sa nepoužívajú výlučne na podnikateľské účely, a na výdavky súvisiace s týmito vozidlami.
            
            
               Táto odchýlka zahŕňa aj čiastočné obmedzenie práva na odpočet na 50 %, pokiaľ ide o daň zaplatenú na vstupe pri nákupe pohonných hmôt pre motorové vozidlá, na ktoré sa vzťahuje odchýlka, a pri ostatných prevádzkových výdavkoch vrátane opravy a údržby týchto vozidiel, ako aj pri výdavkoch na vybavenie a služby dodané, resp. poskytnuté v súvislosti s týmito vozidlami a ich používaním vrátane výdavkov na úpravy alebo montáž častí v týchto vozidlách (s výnimkou výdavkov na úpravy alebo montáž častí v týchto vozidlách, ktoré slúžia výlučne na podnikateľské účely, napríklad montáž taxametra).
            
            
               Poľsko poukazuje na to, že motorové vozidlá, na ktoré sa vzťahuje táto odchýlka, sa môžu vzhľadom na svoju konštrukciu ľahko používať aj na iné ako podnikateľské účely.
            
            
               
                  Určité typy motorových vozidiel sú však z tohto obmedzenia vylúčené a podliehali by preto bežným pravidlám, konkrétne všetky vozidlá s viac než 9 sedadlami (vrátane sedadla pre vodiča) a s maximálnou hmotnosťou vyššou než 3 500 kilogramov. Rozsah pôsobnosti sa tak obmedzuje hlavne na osobné automobily, dodávky, malé nákladné automobily a motocykle. Táto odchýlka by sa okrem toho nedotkla vozidiel určených na opätovný predaj alebo na prenechanie na používanie za protihodnotu na základe nájomnej, lízingovej alebo inej zmluvy podobného charakteru, ani vozidiel určených na prepravu minimálne desiatich osôb vrátane vodiča.
               
            
            
               Poľsko požiadalo o povolenie naďalej uplatňovať obmedzenie pôvodného odpočtu na stanovenú percentuálnu sadzbu, a to do 31. decembra 2019, a zároveň oslobodiť podniky od účtovania DPH zo súkromného používania predmetných vozidiel. Touto odchýlkou sa ruší potreba viesť podrobné záznamy pre každé auto o kilometroch najazdených na súkromné účely a zúčtovať DPH za súkromné použitie. Odchýlku preto treba primárne považovať za zjednodušujúce opatrenie. Týmto opatrením sa systém pre všetky dotknuté strany zjednoduší a zaistí sa, že sa vyberie percentuálny podiel dane, ktorý by sa inak mohol pre daňový únik stratiť.
            
            
               Na základe informácií poskytnutých Poľskom sa zdá, že priemerné podnikateľské využívanie firemných vozidiel používaných na služobné aj súkromné účely sa stále pohybuje okolo 50 %. Požadované predĺženie sa preto zdá opodstatnené. Výnimky sa zvyčajne udeľujú na obmedzený čas, aby sa dalo posúdiť, či je dané osobitné opatrenie primerané a účinné. Každé predĺženie platnosti by preto malo byť časovo obmedzené, aby sa dalo posúdiť, či sú podmienky, na ktorých je odchýlka založená, naďalej platné.
            
            
               Navrhuje sa preto udeliť žiadanú výnimku na obdobie do 31. decembra 2019 a požiadať Poľsko, aby do 1. apríla 2019 predložilo správu zahŕňajúcu preskúmanie uplatňovaného percentuálneho obmedzenia v prípade, ak by sa plánovalo ďalšie predĺženie platnosti po roku 2019.
            
            
               Táto odchýlka by nemala, s výnimkou zanedbateľného rozsahu, ovplyvniť celkovú výšku príjmov členského štátu z dane vybranej vo fáze konečnej spotreby
            
            
               •Súlad s existujúcimi ustanoveniami v tejto oblasti politiky
            
         
         
            
               V článku 176 smernice 2006/112/ES sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení „status quo“, ktorými sa obmedzuje právo na odpočet DPH v súvislosti s motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočítanie dane môže vzťahovať
                     2
                  , je uplatňovanie takejto odchýlky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa preto neuplatňuje.
               
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               
                  Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to predchádzať určitým druhom daňových únikov alebo vyhýbaniu sa daňovým povinnostiam a zjednodušiť výber DPH v konkrétnom odvetví.
               
            
            
               •Výber nástroja
            
            
               
                  Navrhovaný nástroj: vykonávacie rozhodnutie Rady.
               
               
                  Iné prostriedky by neboli primerané z tohto dôvodu:
               
               
                  podľa článku 395 smernice Rady 2006/112/ES je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejší nástroj, keďže môže byť určené jednému členskému štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                   Tento návrh vychádza zo žiadosti predloženej Poľskom a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
         
         
            
               
                  Cieľom návrhu je zabrániť daňovým únikom súvisiacim s DPH a zjednodušiť postup výberu dane, preto má potenciálne priaznivý vplyv na podniky aj správne orgány. Toto riešenie bolo Poľskom označené za vhodné opatrenie, pričom je porovnateľné s inými bývalými a súčasnými výnimkami.
               
            
            
               4.VPLYV NA ROZPOČET
            
            
               
                  Návrh nemá žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh zahŕňa doložku o ukončení platnosti – automaticky určenú lehotu stanovenú na 31. decembra 2019.
               
               
                  V prípade, že by Poľsko uvažovalo o ďalšom predĺžení tohto odchyľujúceho sa opatrenia na obdobie po roku 2019, Komisii by sa mala súčasne so žiadosťou o predĺženie predložiť nová hodnotiaca správa, a to najneskôr 1. apríla 2019.
               
            
            
               2016/0245 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Poľskej republike povoľuje, aby naďalej uplatňovala opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)V článku 168 smernice 2006/112/ES sa stanovuje právo zdaniteľnej osoby na odpočet DPH z tovaru, ktorý jej bol dodaný, a služieb, ktoré jej boli poskytnuté, ktoré sú použité na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku poskytne na využívanie na súkromné účely zdaniteľnej osoby alebo jej zamestnancov alebo všeobecnejšie na iné účely ako účely jej podnikania.
            
            
               (2)Vykonávacím rozhodnutím 2013/805/EÚ
                  4
                sa Poľsku povolilo do 31. decembra 2016 obmedziť právo na odpočet DPH z nákupu, prenájmu, zapožičania si alebo lízingu určitých cestných motorových vozidiel a zo súvisiacich výdavkov a oslobodiť zdaniteľnú osobu od účtovania DPH z používania vozidla, na ktoré sa obmedzenie vzťahuje, na iné než podnikateľské účely.
            
            
               (3)Poľsko požiadalo listom, ktorý Komisia zaevidovala 8. februára 2016, o povolenie naďalej uplatňovať osobitné opatrenia týkajúce sa určitých cestných motorových vozidiel a s nimi súvisiacich výdavkov, ktoré sa odchyľujú od ustanovení smernice 2006/112/ES, ktorými sa upravuje právo zdaniteľnej osoby na odpočet DPH zaplatenej pri nákupe tovaru a služieb, a od tých ustanovení, podľa ktorých sa vyžaduje zdaňovať majetok podniku používaný na iné než podnikateľské účely.
            
            
               (4)V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty o žiadosti predloženej Poľskom listom zo 6. júna 2016. Listom z 8. júna 2016 Komisia oznámila Poľsku, že má všetky informácie potrebné na posúdenie danej žiadosti.
            
            
               (5)V súlade s článkom 3 ods. 2 druhým pododsekom rozhodnutia 2013/805/EÚ Poľsko predložilo Komisii spolu so žiadosťou o predĺženie aj správu o uplatňovaní uvedeného rozhodnutia, v ktorej je preskúmané aj obmedzenie percentuálnej sadzby uplatňované na právo na odpočet. Na základe momentálne dostupných informácií Poľsko považuje sadzbu 50 % stále za opodstatnenú. Aby sa zabránilo dvojitému zdaneniu, mala by sa zároveň pozastaviť povinnosť účtovať DPH z používania motorového vozidla na iné než podnikateľské účely v prípade, že sa na vozidlo vzťahuje toto obmedzenie. Tieto opatrenia možno odôvodniť tým, že je nutné zjednodušiť postup výberu DPH a zabrániť daňovým únikom prostredníctvom nesprávne vedených záznamov a nepravdivých daňových priznaní.
            
         
         
            
               (6)Niektoré typy motorových vozidiel sú z rozsahu pôsobnosti osobitných opatrení vylúčené, pretože vzhľadom na ich povahu alebo druh podnikania, na ktorý sa používajú, sa akékoľvek používanie na iné než podnikateľské účely považuje za zanedbateľné. Osobitné opatrenia by sa preto nemali vzťahovať na vozidlá s viac než 9 sedadlami (vrátane sedadla vodiča) a s maximálnou hmotnosťou vyššou než 3 500 kilogramov. Navyše obmedzenie práva na odpočet dane sa nemá uplatňovať na DPH účtovanú z akýchkoľvek výdavkov, ktoré súvisia výhradne s podnikaním zdaniteľnej osoby.
            
            
               (7)Obmedzenie práva na odpočet dane na základe osobitných opatrení by sa malo vzťahovať na DPH zaplatenú pri kúpe konkrétnych cestných motorových vozidiel, ich nadobudnutí v rámci Spoločenstva, dovoze, prenájme alebo lízingu alebo zo súvisiacich nákladov vrátane nákupu pohonnej hmoty.
            
            
               (8)Predĺženie opatrení odchyľujúcich sa od smernice by malo byť časovo obmedzené, aby bolo možné vyhodnotiť ich účinnosť, ako aj vhodnosť percentuálnej sadzby; Poľsku by sa preto malo povoliť ďalšie uplatňovanie tohto opatrenia na obmedzené obdobie do 31. decembra 2019.
            
            
               (9)Ak bude podľa Poľska potrebné ďalšie predĺženie týchto opatrení po roku 2019, najneskôr do 1. apríla 2019 by Komisii malo spolu so žiadosťou o predĺženie platnosti predložiť správu o uplatňovaní príslušných opatrení, ktorá bude obsahovať preskúmanie uplatňovanej percentuálnej sadzby.
            
            
               (10)Táto odchýlka bude mať len zanedbateľný účinok na celkovú výšku dane vybranej vo fáze konečnej spotreby a nebude mať negatívny vplyv na vlastné zdroje Európskej únie pochádzajúce z DPH.
            
            
               (11)Vykonávacie rozhodnutie 2013/805/EÚ by sa malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Vykonávacie rozhodnutie 2013/805/EÚ sa mení takto:
            
            
               Článok 3 sa nahrádza takto:
            
            
               „Článok 3
            
            
               1. Platnosť tohto rozhodnutia uplynie 31. decembra 2019.
            
            
               2. Žiadosť o predĺženie platnosti opatrení stanovených v tomto rozhodnutí sa Komisii predloží do 1. apríla 2019. K takejto žiadosti sa priloží správa, ktorá obsahuje preskúmanie obmedzenia percentuálnej sadzby uplatňovaného na právo na odpočet DPH na základe tohto rozhodnutia.“
            
            
               Článok 2
            
            
               Toto rozhodnutie sa uplatňuje od 1. januára 2017.
            
            
               Článok 3
            
            
               Toto rozhodnutie je určené Poľskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Vykonávacie rozhodnutie Rady 2013/805/EÚ zo 17. decembra 2013, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty, (Ú. v. EÚ L 353, 28.12.2013, s. 51).
               
               
                  
                     (2)
                  KOM (2004) 728 v konečnom znení – Návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21.5.2014, s. 3).
               
               
                  
                     (3)
                  Ú. v. EÚ L 347, 11.12.2006 , s. 1.
               
               
                  
                     (4)
                  Vykonávacie rozhodnutie Rady 2013/805/EÚ zo 17. decembra 2013, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty, (Ú. v. EÚ L 353, 28.12.2013, s. 51).